CELEX: C2005/106/73
Language: el
Date: 2005-04-30 00:00:00
Title: Υπόθεση T-73/05: Προσφυγή-αγωγή του Alejandro Martín Magone κατά της Επιτροπής των Ευρωπαϊκών Κοινοτήτων, που ασκήθηκε στις 14 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/36
            
         Προσφυγή-αγωγή του Alejandro Martín Magone κατά της Επιτροπής των Ευρωπαϊκών Κοινοτήτων, που ασκήθηκε στις 14 Φεβρουαρίου 2005
   (Υπόθεση T-73/05)
   (2005/C 106/73)
   Γλώσσα διαδικασίας: η γαλλική
   Ο Alejandro Martín Magone, κάτοικος Βρυξελλών, εκπροσωπούμενος από τον Eric Boigelot, δικηγόρο, άσκησε στις 14 Φεβρουαρίου 2005, ενώπιον του Πρωτοδικείου των Ευρωπαϊκών Κοινοτήτων, προσφυγή-αγωγή (στο εξής: προσφυγή) κατά της Επιτροπής των Ευρωπαϊκών Κοινοτήτων.
   Ο προσφεύγων-ενάγων (στο εξής: προσφεύγων) ζητεί από το Πρωτοδικείο:
   
               —
            
            
               να ακυρώσει την έκθεση αξιολογήσεως της σταδιοδρομίας του προσφεύγοντος που συντάχθηκε για τις υπηρεσίες του στη θέση 2.700 της Echo, μεταξύ 1ης Ιανουαρίου 2003 και 31ης Δεκεμβρίου 2003, περιλαμβανομένων των διαδικασιών δευτεροβάθμιας βαθμολογήσεως και άλλων σχετικών αποφάσεων,
            
         
               —
            
            
               να ακυρώσει την απόφαση της αρμόδιας για τους διορισμούς αρχής της 28ης Οκτωβρίου 2004, η οποία του κοινοποιήθηκε στις 12 Νοεμβρίου 2004, περί απορρίψεως της ενστάσεως που υπέβαλε στις 26 Ιουλίου 2004 δυνάμει του άρθρου 90, παράγραφος 2, του ΚΥΚ,
            
         
               —
            
            
               να αποφανθεί κατά νόμο ότι ο προσφεύγων υπέστη ηθική και επαγγελματική παρενόχληση,
            
         
               —
            
            
               να χορηγήσει στον προσφεύγοντα αποζημίωση για την αποκατάσταση της υλικής ζημίας και την ικανοποίηση της ηθικής βλάβης που υπέστη υπολογιζομένων ex aequo et bono σε 39 169,67 ευρώ, υπό την επιφύλαξη αυξήσεως του ποσού κατά τη διάρκεια της διαδικασίας,
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής του, ο προσφεύγων επικαλείται, πρώτον, πρόδηλη πλάνη εκτιμήσεως, καθώς και διαδικαστική πλημμέλεια και κατάχρηση εξουσίας, για τον λόγο ότι βαθμολογήθηκε πολύ αρνητικά, γεγονός επιζήμιο για τη σταδιοδρομία του, βάσει περιστατικών που δεν αφορούσαν την επίδικη περίοδο.
   Ο προσφεύγων προβάλλει, ακολούθως, την έλλειψη αιτιολογίας της προσβαλλομένης πράξεως και ισχυρίζεται ότι για πολλά έτη υπέστη ηθική και επαγγελματική παρενόχληση εκ μέρους των προϊσταμένων του. Κατά τον προσφεύγοντα, αυτό προκύπτει από τις παρατηρήσεις που περιλαμβάνονται στην προσβαλλόμενη έκθεση.
   Τέλος, ο προσφεύγων ισχυρίζεται ότι η καθής δεν έλαβε υπόψη, κατά την τοποθέτησή του σε νέο τόπο ασκήσεως καθηκόντων, την ιδιαίτερη κατάστασή του που του προκαλεί σοβαρές ψυχικές διαταραχές. Ως εκ τούτου, η καθής παραβίασε το καθήκον αρωγής και την αρχή της χρηστής διοικήσεως.